आध्यात्म के विषय में आजकल शिक्षण संस्थानों में, विशेषकर मेनेजमेंट-शिक्षा के क्षेत्र में, भी अधिक सहज भाव से विचार विमर्श होने लगा है। पहले तो स्थिति ऐसी थी कि यदि आप क्लास-रूम में आध्यात्मिकता की बात करें तो क्लास में सन्नाटा छाजाता था। विद्यार्थियों को लगता था कि आज शिक्षक अपना विषय पढ़ाने का इच्छुक नहीं है। डा. व्यास का मत है कि हमारी आधुनिक टेक्नोलोजी और बहुत सारी जानकारी विज्ञान की भाषा पर आधारित है परन्तु यह अध्यात्म और प्रेम की भूमिका को समझा पाने में असमर्थता महसूस करती है। वह भूल जाती है कि भौतिक विश्व की तरह ही आध्यात्मिकता भी हमारे चारों ओर विद्यमान है जो विश्व के साथ संपर्क स्थापित करने का एक बड़ा साधन है। पड़ोसियों से प्रेम करना, न्यायपूर्ण जीवन जीने के लिए संघर्ष करना, आवेगों को नियंत्रित करना, सेवा भाव से दूसरों का दिल जीतना, आदि, ऐसे मूल्य हैं जो आध्यात्म द्वारा ही जीवन में उतारे जा सकते हैं। किन्तु इनकी क्लास-रूम में शिक्षा नहीं दी जा सकती। इन गुणों को जबतक शिक्षक स्वयं आत्मसात नही करेगा तब तक वह इन्हें अपने विद्यार्थियों में स्थानांतरित नहीं कर सकता। एकता, सहनशीलता, उत्तरदायित्व, जीवन के प्रति सम्मान, प्रेम आदि, ऐसी भावनाएं हैं जिन्हें केवल भाषण देकर नहीं समझाया जा सकता। शिक्षक का अपना इन मूल्यों के अनुरूप आचरण ही विद्यार्थी को इन्हें स्वयं अपने जीवन में उतारने के लिए प्रेरित कर सकता है। यह एक अच्छी बात है कि आज आध्य्यात्मिक मूल्यों के प्रति शिक्षा के क्षेत्र में अब अधिक जागरूकता आई है।